Ramaphosa ‘nie tevrede’ met Wes-Kaapse hantering van Covid-19Jan-Jan Joubert en African News Agency (ANA) Pres. Cyril Ramaphosa besoek die Wes-Kaap. (Foto: Ayanda Ndamane/ African news agency) Pres. Cyril Ramaphosa het die Wes-Kaapse regering Vrydag beveel om meer hospitaalbeddens vir Covid-19-pasiënte voor te berei en meer te doen om die maatskaplike uitdagings wat deur Covid-19 veroorsaak is, te verlig. “Dit is nie net die nasionale departement se verantwoordelikheid nie. Ek dink ook nie die aantal hospitaalbeddens waarvoor die provinsie voorsiening gemaak het, is genoeg nie,” het hy tydens ŉ besoek aan dié provinsie gesê. Die Wes-Kaap het tot dusver meer as 27 000 (66%) van die land se 40 792 Covid-19-gevalle aangeteken. Altesaam 77% (651) van die landwye sterftes is in die Wes-Kaap aangemeld. Die provinsiale regering het aan Ramaphosa gesê dat daar ŉ tekort aan personeel en finansiering is, maar hy het gesê dit is nie ŉ verskoning nie. “Dít is ŉ oorlog wat ons moet wen. Geld is nie ŉ faktor nie; lewens moet gered word. Ek sal geen verskoning aanvaar dat ons nie genoeg opgeleide mediese personeel kon opspoor nie,” het Ramaphosa Vrydag tydens ŉ besoek aan Kaapstad gesê. Hy het aangekondig dat ŉ verdere R3 miljard aan die Wes-Kaap toegewys is vir die stryd teen die koronavirus. Dr. Zweli Mkhize, minister van gesondheid, staan ook blykbaar gereed om militêre mediese personeel na die provinsie te stuur om gesondheidsbeamptes by te staan. Die president se besoek kom ŉ dag nadat Suid-Afrika die grootste toename nóg in Covid-19-gevalle binne 24 uur gesien het. Die getal gevalle het tussen Woensdag en Donderdag met meer as 3 000 toegeneem. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.